钦定古今图书集成/明伦汇编/氏族典/第607卷 > 《郑樵通志》 > 库狄昌
## 钦定古今图书集成/明伦汇编/氏族典/第607卷 > 《郑樵通志》 > 库狄昌

按《周书库狄昌传》：“昌字恃德，神武人也。少便骑射，有
膂力。及长，进止闲雅，胆气壮烈，每以将帅自许。年十
八，尔朱天光引为幢主。从天光定关中，以功拜统军。
天光败，又从贺拔岳，授征西将军。及岳被害，翊戴太
祖。从平侯莫陈悦，赐爵阴盘县子。后从太祖迎魏孝
武，复潼关，改封长子县子。大统初，进爵为公。从破窦”
泰，授车骑将军。又从复弘农，战沙苑，昌皆先登陷阵。
从战河桥，除冀州刺史，转河北郡守。又从隋公杨忠，
破蛮贼田社清，迁开府仪同三司。魏废帝元年，进爵
方城郡公。孝闵帝践阼，拜大将军。后以疾卒。